ཕྱི་དྲོ་ཆུ་ཚོད་༤།༣༠ནས་དཔལ་ལྡན་ས་སྐྱ་པའི་མཁན་པོ་ཁྲིཿའགྱུར་མེད་རྡོ་རྗེ་མཆོག་ནས་དཔལ་ས་སྐྱ་པའི་ཆོས་ལུགས་དང་གཡུང་དྲུང་བོན་གཉིས་བར་གནའ་ནས་འབྲེལ་བ་ཧ་ཅང་ཟབ་མོ་ཡོད་ལ།དེ་ཡང་དཔེ་མཚོན་ཙམ་ཞུས་ན་དཔལ་ས་སྐྱའི་ཕྱོགས་ནས་གོ་ཤག་སྟག་གསུམ་དུ་གྲགས་པ་རྣམས་ཀྱི་ཡིག་ཆ་གཞི་བཟུང་ས་གཙོ་བོ་ནི་རོང་སྟོན་ཤེས་བྱ་ཀུན་རིག་གྱི་ཡིག་ཆ་ལ་བསྟུན་ཡོད་ལ།རོང་སྟོན་ཁོང་ནི་བོན་པོ་ཡིན་པ་མ་ཟད་བོན་གྱི་གཞུང་ལུགས་སྐོར་ལ་མཁྱེན་རྒྱ་ཡངས་མཁན་ཞིག་རེད།དེ་འདྲ་ཡིན་པ་སོང་ཙང་རོང་སྟོན་ཁོང་ནི་ས་སྐྱའི་ངོས་ནས་བཤད་ན་ས་སྐྱ་ལ་ཕྱག་རྗེས་ཆེ་བའི་མི་སྣ་གལ་ཆེན་ཞིག་ཀྱང་རེད་ཅེས་གསུངས་ནས་དཔལ་ལྡན་ས་སྐྱའི་གྲུབ་མཐའ་དང་བོད་ཀྱི་ཆོས་བརྒྱུད་ཁག་འབྲེལ་ལམ་བྱུང་ཚུལ།འགྲོ་མགོན་ཆོས་རྒྱལ་འཕགས་པའི་བོད་གཅིག་གྱུར་བཟོས་ཚུལ།བོད་ཀྱི་ཆོས་བརྒྱུད་ཁག་གིས་ཆོས་ཀྱི་འཁོར་ལོ་རིམ་པ་གསུམ་ལ་དྲང་ངེས་འདྲེན་སྟངས་དང་རྣམ་གཞག་ཡོད་ཚུལ།དམིགས་བསལ་རོང་སྟོན་ཤཱཀྱ་རྒྱལ་མཚན་དང་པཎ་ཆེན་ཤཱཀྱ་མཆོག་ལྡན་གཉིས་ཀྱིས་འཁོར་ལོ་རིམ་པ་གསུམ་ལ་དྲང་ངེས་འདྲེན་ཚུལ།མདོ་སྔགས་གཉིས་ཐབས་ཀྱི་ཆ་ནས་མ་གཏོགས་ལྟ་བ་ལ་ཁྱད་པར་མེད་ཚུལ།གོ་བོ་རབ་འབྱམས་པས་ཐལ་རང་གཉིས་ཀྱི་ལྟ་བ་ལ་མཐའ་འགོག་བྱེད་ཀྱི་ཁྱད་པར་ལས་ལྟ་བ་མཐོ་དམན་གྱི་ཁྱད་པར་མེད་ཚུལ་སོགས་གསུང་བཤད་དང་དྲི་བ་དྲིས་ལན་གྱི་མཛད་རིམ་གྲུབ་ནས་ཉིན་དང་པོའི་བགྲོ་གླེང་མཇུག་གྲུབ་པ་བཅས་སོ།